Sharks in die eindstryd ná skrik in tweede helfteDankie tog vir ŉ redelik goeie tweede helfte wat die Curriebeker-halfeindstryd op Kingspark na iets laat lyk het. Die Sharks is, soos verwag is, deur na aanstaande naweek se eindstryd met ŉ wentelling van 33-24 teen die Goue Leeus nadat hulle rustyd gemaklik met 18-3 voor was. Dit was hard, maar het gewemel van foute op aanval en verdediging. Die Goue Leeus se voorspelers was nie opgewasse nie, hul opsies op die agtervoet power en net die wilskrag om vas te byt het gemaak dat die Sharks nie met die omdraaislag verder voor was nie. Kliphard van die Sharks se kant, maar onseker en rukkerig deur die Leeus het dit ŉ frustrerende eerste helfte gemaak, met die sterk wind wat sekerlik bydraend daartoe was. Die 18-3 met rustyd het 15 sekondes ná die hervatting na 23-3 gegroei ná ŉ onaanvaarbare afskopbal wat laat wip is, en die Leeus se kanse het beroerd gelyk. Maar watwou, toe begin die Leeus meer as net afval besit kry. Elton Jantjies, Howard Mnize en Lionel Mapoe begin skielik die ou-ou aflaai van die bal onder druk onder die knie kry, en toe die tuisspan hul oë weer uitvee toe staan die telling op 26-24 in die Sharks se guns. Die struktuur van die eerste helfte van die Sharks se kant was ná rustyd eensklaps daarmee heen, en hulle het met die groot voorsprong in die agterkop net ná rustyd ook te los begin speel. ♦ Die Sharks sal moet beter, met hul spel én konsentrasie, as hulle die Curriebeker wil wen. Hul lynstane was nie wonderlik nie met die Springbok Marvin Orie wat hulle al hul dae gegee het, en hulle sal hul struktuur deurgaans moet behou. S’bu Nkosi was met sy terugkeer goed, Aphiwe Dyantyi het hard gewerk en was ondanks ŉ paar foute ook goed, Dan du Preez het die deurslaggewende drie, sy tweede, teen die einde gedruk en was verder hardwerkend, en sy broer Jean-Luc du Preez in sy klompie minute van die bank af baie goed. Warren Whiteley het goed geskakel, en Elton Jantjies het ná rustyd met die meer besit goed gespeel. Thomas du Toit was ook stewig, maar verder was daar niks vir Rassie Erasmus om oor opgewonde te raak nie. Puntemakers ‒ Sharks (18) 33 ‒ Drieë: Dan du Preez (2), S’bu Nkosi (2). Doelskoppe: Rob du Preez (2). Strafdoele:: Du Preez (3). Goue Leeus (3) 24 ‒ Drieë: Nic Groom, Courtnall Skosan (2). Doelskoppe: Elton Jantjies (3). Strafdoel: Jantjies.